
PËR LEJIMIN E DREJTORISË SË PËRGJITHSHME TË RRUGËVE TË PËRDORË PROCEDURËN E PROKURIMIT “TENDER I HAPUR NDËRKOMBËTAR, PËR NDËRTIMIN, ME RITME TË PËRSHPEJTUARA”, TË SEGMENTIT RRUGOR RRËSHEN-KALIMASH, TË AUTOSTRADËS DURRËS-KUKËS-MORINË

Në mbështetje të nenit 100 të Kushtetutës dhe të nenit 3 të ligjit nr.7971, datë 26.7.1995 “Për prokurimin publik”, të ndryshuar, me propozimin e Ministrit  të Punëve Publike, Transportit dhe Telekomunikacionit, Këshilli i Ministrave

VENDOSI:

1. Lejimin e Drejtorisë së Përgjithshme të Rrugëve, që të përdorë procedurën e prokurimit “Tender i hapur ndërkombëtar, për ndërtimin me ritme të përshpejtuara” të segmentit rrugor Rrëshen-Kalimash, të autostradës Durrës-Kukës-Morinë, si më poshtë vijon:
a) Publikimin e kërkesës për shprehje interesi, në emër të Këshillit të Ministrave të Republikës së Shqipërisë, nëpërmjet njoftimit në “Gazetën Zyrtare” të Komisionit Europian dhe gazetën “Financial Times”.
b) Kandidatët e interesuar të dorëzojnë shprehjen e interesit, jo më vonë se 15 ditë nga publikimi i kërkesës për shprehje interesi.
c) Kandidatët e interesuar të klasifikohen sipas nivelit të kualifikimit për karakteristikat e projektit. Ky klasifikim të bëhet nga një komision ndërkombëtar vlerësimi, i pavarur, i përbërë nga pesë anëtarë, të caktuar me vendim të Këshillit të Ministrave, në bazë të propozimeve të konsulentit ndërkombëtar “Ecorys Group”, që asiston në përgatitjen e procedurave të prokurimit.
ç) Klasifikimi të bëhet sipas kritereve të mëposhtme:
i) Situata financiare; xhiro vjetore në punime civile prej të paktën një miliard dollarësh amerikanë dhe shoqëria, si e tërë, të ketë rezultuar me fitim për tre vitet e fundit (kriter kalues/skualifikues);
ii) Përvoja në rajon (masë vlerësimi 10 për qind);
iii) Përvoja me tunelet (masë vlerësimi 10 për qind);
iv) Përvoja në menaxhimin e procesit të hartimit të projektit teknik dhe vlerës inxhinierike (masë vlerësimi 15 për qind);
v) Përvoja në sigurimin e financimit, garancive dhe kredive të eksportit (masë vlerësimi 15 për qind);
vi) Përvoja e drejtuesit të punimeve (masë vlerësimi 10 për qind);
vii) Përvoja me kontrata me çmime njësi (masë vlerësimi 5 për qind);
viii) Përvoja në realizim projektesh, në kohë dhe brenda buxhetit (masë vlerësimi 20 për qind);
ix) Propozimi për të siguruar çmim të arsyeshëm dhe realizimin në kohë (masë vlerësimi 15 për qind).
d) Komisioni i vlerësimit t’i klasifikojë ofertuesit me një notë nga 1 deri në 10, për çdo kriter, ku një notë mund të përdoret vetëm një herë për secilin kriter të përcaktuar, shumëzuar kjo me përqindjen e masës së vlerësimit dhe mbledhur për nëntë kriteret.
dh) Kandidati i klasifikuar me më shumë pikë të ftohet për negociata, me qëllim arritjen e një marrëveshjeje të ndërsjellë për metodologjinë e çmimit dhe planin e punimeve. Çmimet për njësi mund të jenë objekt i verifikimit të pavarur prej një pale të tretë, në varësi të negociatave.
e) Pas përfundimit me sukses të negociatave me kandidatin e klasifikuar me më shumë pikë, të bëhet njoftimi për procedim.
ë) Në rast të negociatave të pasuksesshme me kandidatin e klasifikuar i pari, me më shumë pikë, të ftohet për negociim kandidati i klasifikuar i dyti.
2. Ngarkohen Ministria e Punëve Publike, Transportit dhe Telekomunikacionit dhe Drejtoria e Përgjithshme e Rrugëve për zbatimin e këtij vendimi.
Ky vendim hyn në fuqi menjëherë.

